Beurtkrag vir Sondag ‘hoogs waarskynlik’Argieffoto Eskom het Sondagoggend laat weet dat die kragnetwerk steeds onder druk verkeer ten spyte van verskeie eenhede wat weer in bedryf gekom het deur die loop van die oggend. Eskom het in ŉ verklaring gesê die moontlikheid van beurtkrag bly steeds hoog as gevolg van ŉ kapasiteitsbeperking wat spruit uit die nadraai van die onlangse protesaksie. Dié moontlikheid sal voortduur in die komende week. Die kragnetwerk het vandeesweek onder geweldige druk verkeer toe verskeie vakbonde begin staak het ná ŉ loongeskil. “Sommige werknemers werk onverpoosd om stabiliteit te herstel by die verskaffingsafdelings. Ons verseker kliënte dat alle moontlike nood-energiebronne gebruik sal word voordat beurtkrag toegepas word,” het Eskom gesê. Eskom het gesê hy wil graag verskoning vra vir die ongerief, maar het terselfdertyd dié wat Eskom bystaan deur fluktuering in die beurtkragskedules aan te meld, bedank. “Die skedules word nou hersien as gevolg daarvan.” Die kragvoorsiener het inwoners en sakelui weer eens gemaan om elektrisiteit spaarsamig te verbruik. Eskom het inwoners aangeraai om voor te berei asof beurtkrag wel gaan plaasvind. Die kragnetwerk se status kan hier dopgehou word en beurtkrag-skedules kan hier besigtig word deur jou dorp/streek in die soekveld in te tik.